b'\n_START_ARTICLE_\nFucking \xc3\x85m\xc3\xa5l\n_START_SECTION_\nArgument\n_START_PARAGRAPH_\nAgnes, una noia que est\xc3\xa0 a punt de fer setze anys, arriba a la petita ciutat d\'\xc3\x85m\xc3\xa5l, provinent d\'una altra m\xc3\xa9s gran. Introvertida i t\xc3\xadmida, li costa adaptar-se al canvi. Per\xc3\xb2 es fixa en l\'Elin, una noia rebel i desinhibida de catorze anys molt popular a l\'institut. Aquesta, per\xc3\xb2, s\'avorreix i nom\xc3\xa9s pensa a emborratxar-se i en nois; es queixa que al "male\xc3\xaft i fotut \xc3\x85m\xc3\xa5l" s\'hi mor de f\xc3\xa0stic, perqu\xc3\xa8 no s\'hi pot fer res m\xc3\xa9s. La seva germana gran, Jessica, l\'anima a sortir amb en Johan i a que es decideixi a fer l\'amor per primer cop._NEWLINE_Els pares de l\'Agnes, que veuen la seva filla descontenta amb el canvi, organitzen una festa pel seu aniversari; pretenen que convidi els seus amics d\'institut, per\xc3\xb2 l\'Agnes nom\xc3\xa9s es relaciona amb la Viktoria, una noia que va en cadira de rodes. Desil\xc2\xb7lusionada, decideix repartir les invitacions conven\xc3\xa7uda que ning\xc3\xba no hi assistir\xc3\xa0._NEWLINE_Les germanes Elin i Jessica, amb ganes de festa, decideixen passar per casa de l\'Agnes a emborratxar-se abans de sortir amb els nois, encara que l\'Elin secretament intenta evitar en Johan. All\xc3\xa0 descobreix que es rumoreja que l\'Agnes \xc3\xa9s lesbiana, i sa germana la repta a fer-li un pet\xc3\xb3. Ho fa i surt corrent de la casa cap a l\'altra festa, per\xc3\xb2 m\xc3\xa9s tard se sent culpable i, beguda, torna a casa l\'Agnes a disculpar-se per haver-la humiliat._NEWLINE_Finalment l\'anima a anar a l\'altra festa i, de cam\xc3\xad, comparteixen els seus sentiments sobre el fet d\'estar atrapades a \xc3\x85m\xc3\xa5l. L\'Erin l\'anima a fer autoestop fins a Estocolm, i llavors comen\xc3\xa7a a sentir-se atreta per l\'Agnes i li fa un pet\xc3\xb3. All\xc3\xb2 que va comen\xc3\xa7ar com un joc es converteix en real, per\xc3\xb2 l\'Elin t\xc3\xa9 por a acceptar la seva pr\xc3\xb2pia homosexualitat i l\'endem\xc3\xa0 la refusa._NEWLINE_Per a dissimular, li segueix el joc a en Johan. Finalment, despr\xc3\xa9s d\'una discussi\xc3\xb3 als lavabos de l\'institut, decideix sortir de l\'armari i mostrar-la orgullosa com la seva n\xc3\xb2via. La pel\xc2\xb7l\xc3\xadcula acaba a l\'habitaci\xc3\xb3 de l\'Agnes, amb les dues prenent llet amb xocolata al dormitori de l\'Elin, una caracter\xc3\xadstica de les pel\xc2\xb7l\xc3\xadcules de Moodysson que, a m\xc3\xa9s, ens recorda que aquestes noies segueixen sent adolescents.\n_START_SECTION_\nLocalitzacions\n_START_PARAGRAPH_\nMalgrat l\'acci\xc3\xb3 succeeix a \xc3\x85m\xc3\xa5l, la pel\xc2\xb7l\xc3\xadcula va ser rodada en altres localitats sueques: Trollh\xc3\xa4ttan i Kung\xc3\xa4lv.\n_START_SECTION_\nRepercussi\xc3\xb3\n_START_PARAGRAPH_\nQuan es va estrenar la pel\xc2\xb7l\xc3\xadcula, a Su\xc3\xa8cia va tenir m\xc3\xa9s \xc3\xa8xit de taquilla que la multioscaritzada Titanic. A la resta d\'Europa tamb\xc3\xa9 va gaudir de gran acollida, aix\xc3\xad com als diversos festivals de cinema als que es va presentar._NEWLINE_Roger Ebert, un dels cr\xc3\xadtics de cinema de m\xc3\xa9s renom, li va concedir tres estrelles i en va destacar la refrescant manera d\'abordar el sexe, i el web Rotten Tomatoes li va atorgar una puntuaci\xc3\xb3 de 9. El director suec Ingmar Bergman va dir que era la primera obra mestra d\'un jove mestre.\n_START_SECTION_\nControv\xc3\xa8rsia amb el t\xc3\xadtol\n_START_PARAGRAPH_\nEl t\xc3\xadtol de la pel\xc2\xb7l\xc3\xadcula es refereix a la localitat sueca, \xc3\x85m\xc3\xa5l, on viuen els personatges, i fucking \xc3\xa9s un mot angl\xc3\xa8s que ve del verb to fuck (follar o fotre), i que aqu\xc3\xad actua com a adjectiu. Aix\xc3\xad, doncs, el t\xc3\xadtol significa Fotut \xc3\x85m\xc3\xa5l, que \xc3\xa9s com el personatge d\'Elin es refereix a la petita ciutat on estan._NEWLINE_El t\xc3\xadtol es va canviar en diversos pa\xc3\xafsos per la pol\xc3\xa8mica que suscitava. En els de parla anglesa es va triar Show Me Love (Mostra\'m l\'amor), que era el tema principal de la banda sonora, per tal d\'eliminar la c\xc3\xa0rrega sexual i/o malsonant de fucking.'